text: КАПИТАЛ ПРИМ | ВСС се уплаши от съдебния контрол на назначенията в съдебната власт - Капитал
  10 14 май 2009, 19:18, 4057 прочитания
  ВСС се уплаши от съдебния контрол на назначенията в съдебната власт
  Решението на ВСС е пряк резултат от жалбите подадени до Върховния административен съд от Даниела Атанасова и Ирина Петрова. Те бяха кандидати за ръководители на Софийския апелативен съд (САС). Вместо тях обаче, ВСС избра военния магистрат ген. Веселин Пенгезов. Жалбите на двете съдийки до ВАС спря изпълнението на решението на ВСС и днес ВСС трябваше да назначи за временно изпълняващ дейността председател на съда Снежана Душкова.
  В края на миналия месец, парламентът промени над 120 текста в Закона за съдебната власт. Променена беше разпоредбата според която, встъпването в длъжност на назначен от ВСС магистрат или административен ръководител се извършва в едномесечен срок от постановяване на решението на ВСС.
  След промените, встъпването в длъжност става чак след влизане в сила на решението на ВСС (приключването на съдебното производство, ако има такова).
  Според днешното решение на съвета, се възлага на Анелия Мингова да осъществи спешна среща с народни представители за предприемане на незабавни законодателни промени за отмяна на този текст.
  По време на заседанието на ВСС днес е станало ясно, че Анелия Мингова вече провежда разговори с народни представители за прокарване на поправката.
  На заседанието на правната комисия са присъствали четирима членове на ВСС - Анелия Мингова, Радка Петрова, Георги Шопов и Пламен Стоилов, не е ясно защо нито един от тях не е взел становище по този текст, когато законопроектът се е разглеждал в парламента.